সোডিয়াম ডাইক্রোমেট
সোডিয়াম ডাইক্রোমেট একটি অজৈব যৌগ যার রাসায়নিক সংকেত Na2Cr2O7 । সাধারণত এই লবণটিতে দুই অণু কেলাস-জল থাকে। তাই সোডিয়াম ডাইক্রোমেট লবণের সংকেত Na2Cr2O7·2H2O এই ভাবে লেখা হয়। কার্যত সমস্ত ক্রোমিয়াম আকরিক থেকে প্রথমে সোডিয়াম ডাইক্রোমেট লবণ তৈরি করা হয়। পরে এই লবণ থেকে ক্রোমিয়ামের সব যৌগ এবং ক্রোমিয়ামঘটিত পদার্থ প্রস্তুত করা হয়। সোডিয়াম ডাইক্রোমেট এবং পটাশিয়াম ডাইক্রোমেট দেখতে প্রায় একই রকম। এমনকি এদের মধ্যে বিক্রিয়াশীলতায় খুব মিল দেখা যায়। তবে পটাশিয়াম লবণের চেয়ে সোডিয়াম লবণ জলে প্রায় কুড়ি গুণ বেশি দ্রবণীয় এবং সোডিয়াম ডাইক্রোমেটের তুল্যাঙ্ক ভারও কম।